– Det var som om jeg ble behandlet som et stykke kjøtt av flere villdyr.

Vektere brakk armen på mann uten togbillett

Da Merzu (24) ble tatt på toget uten gyldig billett, la fire vektere ham i bakken med en kraft som førte til at mannen brakk armen og skrek av smerte.

Amund Bakke Foss

Anja Elen Eikenes

Mari Reisjå

Helge Mikalsen

Oppdatert 28. juni 2014

Artikkelen er over seks år gammel

– Det var som om jeg ble behandlet som et stykke kjøtt av flere villdyr. Det var en krenkelse, sier Merzu til VG. Han ønsker ikke at hans fulle navn blir publisert.

Stemplet ikke billetten

Klokken nærmet seg 16.30 torsdag ettermiddag, og det var midt i den travleste rushtiden på Oslo S.

NSBs billettkontrollører hadde tatt 24-åringen for å snike på toget. Merzu hevder det var en glipp: Han hadde kjøpt billett, men glemt å validere den. Merzu forklarer at han ble bedt om å vise legitimasjon. Da han skal ha fått beskjed om at kontrollørene ville skrive et gebyr, ville han ha ID-kortet tilbake.







– Det var uakseptabelt å betale det. Jeg sa derfor at jeg ville ha bankkortet tilbake, men det fikk jeg ikke. Så jeg måtte stå opp og ta det fra ham.

Vektere fra NOKAS ble tilkalt for å hjelpe til og spurte 24-åringen om legitimasjon, noe han ikke ville gi fra seg. Merzu forsøkte så å gå vekk.

SMERTER: Merzu (24) har fortsatt vondt da VG møter han hjemme i Oslo fredag kveld. Foto:Helge Mikalsen,

– Plutselig samlet flere vektere seg rundt meg. De sa jeg måtte vente på politiet, men jeg hadde ikke tid, sier han.

Merzu hevder overfor VG at han først fikk et slag i ansiktet før de andre vekterne også grep inn, noe som førte til at han gjorde motstand.

– Jeg måtte jo forsvare meg. Jeg kunne ikke la fire personer hoppe på meg. De dro meg fra alle slags kanter. Så tok den ene vekteren tak i albuen min og la hele kroppsvekten sin på armen min. Jeg skrek veldig høyt flere ganger, og armen brakk.

Etterpå skal, ifølge Merzu, vekteren som brakk armen hans ha vist lite skyldfølelse.

– Han sa til meg: Jeg har brukket armen før, det går bra, hevder 24-åringen.

Videoen VG har fått tilgang til viser hva som skjer og at Merzu roper ut:

– Dere har brukket armen min!!

BRUDD: Legevakten tok dette røntgenbildet av bruddet i armen. Foto: ,

Vekterne slipper nå mannen og ber han legge seg ned. Mens alt dette pågår står NSBs billettkontrollører og ser på.

VET DU NOE OM SAKEN? TIPS VGs JOURNALISTER

– Brutalt og sjokkerende

Et vitne VG har snakket med sier at han er opprørt over den makten vekterne brukte mot mannen.

– Jeg har jobbet i vekterbransjen selv, og har flere ganger sett maktmisbruk utført av vektere. Likevel har jeg aldri sett noe så voldsomt som dette. Jeg hørte armen hans brekke. Jeg opplevde situasjonen som brutal og sjokkerende, sier vitnet.

Vaktleder hos krimvakten i Oslo-politiet, Roger Hjertø, bekrefter hendelsen overfor VG.

– Politiet kom til stedet etter kort tid, de snakket med vekterne før de kjørte mannen til legevakten. Der fikk han konstatert et brudd i armen. Politiet har sikret seg overvåkningsbilder fra hendelsen, og mannen har sagt at han ønsker å anmelde vekterne i løpet av fredag, sier han.

NSB sier at deres kontrollører fikk problemer med mannen på toget inn mot Oslo. Han ønsket ikke å vise ID-papirer, og en vekter ble tilkalt når toget var framme på Oslo S. Vekteren klarte heller ikke å endre situasjonen, og flere vektere kom til.

– Det er fryktelig leit at situasjonen endte på denne måten. NSB-personalet som var involvert har aldri opplevd noe lignende. Det er trist. Dette er nå en sak mellom vekterselskapet og politiet, sier Gina Scholz, kommunikasjonsrådgiver i NSB.

HAR DU OPPLEVD NOE LIGNENDE FRA VEKTER? Tips VGs journalister om saken

– Var aggressiv og gikk til angrep

Kommunikasjonsdirektør i NOKAS, Ådne Mauritzen, har lest rapporten om hva som skjedde og har snakket med en av vekterne som var på Oslo S.

– Når mannen ikke ville gi vekterne legitimasjon, ble han aggressiv og gikk til angrep. Våre vektere anså situasjonen som truende, og de måtte gjøre noe for å roe ned personen. Han ble oppfattet som truende for vekterne og folk rundt, sier han.

– Har vektere lov til å bruke denne graden av makt?

– I en slik situasjon, der vekterne opplever mannen som truende, må de få kontroll på ham. Dersom våre vektere har gjort noe galt, er det bra at politiet etterforsker saken. Vi er åpne for å gi politiet all den informasjonen de trenger.

– Ser du på dette som et lovbrudd?

– Våre vektere ble truet og ville forsøke å få kontroll over personen.

– Det var fire vektere mot en mann. Det endte med at mannen brakk armen. Er det riktig bruk av makt?

– For oss er det en trygghet å være flere vektere. Da blir lettere å få vanskelige situasjoner under kontroll. Jeg har ikke noen andre kommentar.

BLIR POLITISAK: Merzu har engasert advokat og har nå politianmeldt vekterne på Oslo S. Ifølge advokaten hans vil han også kreve erstatning for tort og svie og økonomiske tap. Foto:Helge Mikalsen,

Har anmeldt vekterne

Merzu nekter for at han var truende.

– Det er bare løgn, det kan du se i videoen. De har ikke rett til å ta i meg.

Merzus advokat, Vidar Lind Iversen, sier at de har anmeldt vekterne for legemsbeskadigelse.

– Min klient krever erstatning for tort og svie og økonomiske tap. Det er for tidlig å si hvor stor erstatning han kommer til å kreve.

– Det er jo en svært uheldig situasjon, for å si det forsiktig. Når fire vektere gjør en ulovlig pågripelse og skader klienten min slik at han brekker armen, da er det alvorlig, sier advokaten.

Vektere har lov til å holde tilbake personer de kontrollerer til identiteten er avklart.

– Denne retten innebærer også en rett til å bruke fysisk makt. Maktbruken gir bare rett til å holde personen tilbake. Vekteren kan ikke bruke makt for å finne fram ID-dokumenter, sier politiadvokat Kai Spurkland. Han er en av forfatterne av boken Juss for vektere.

Han har sett filmen som viser behandlingen Merzu (24) fikk av en gruppe vektere på Oslo S.

– Jeg kan ikke kommentere den konkrete saken. Den er politianmeldt og han snakker om ting som skjer før det filmes. Den viser ikke hele historien, sier Spurkland.

Vekteres rett til bruk av makt er regulert i Jernbanelovens paragraf 7a. For ferger og busser er det Yrkestransportloven som gjelder. Den har tilsvarende bestemmelser.

– Maktbruken skal ikke være uforholdsmessig. Hvis en vekter blir utsatt for angrep, har han eller hun rett til å forsvare seg. Men maktbruk er blitt vurdert uforholdsmessig hvis det skjer for eksempel foran mange mennesker. Det skal brukes skjønn ut fra situasjonen, sier Spurkland.

Vekterselskapene utdanner sine egne ansatte etter en plan som politidirektoratet godkjenner.

– Vekterutdanningen er i støpeskjeen. Det finnes ikke en vekterskole, men flere. Vektere har en generell opplæring i makt og maktutøvelse. I en situasjon er den enkelte vekter ansvarlige for sine beslutninger, men vekteren skal også vurderes i forhold til hva kollegaer gjør. Står man for en liten del av maktbruken, fritar det ikke for ansvar, sier Spurkland.

Publisert: 28.06.14 kl. 11:08 Oppdatert: 28.06.14 kl. 12:24